Title: Aktualizované hlavné úlohy boja so zločinnosťou
Author: schwarz
Last saved by: tapferova
Company: MV SR

3.

Správa
o plnení úloh vyplývajúcich z aktualizovaného Komplexného programu boja so zločinnosťou

Správa o plnení úloh vyplývajúcich z aktualizovaného Komplexného programu boja so zločinnosťou za rok 2004 (ďalej len “správa”) bola spracovaná v gescii Ministerstva vnútra Slovenskej republiky z podkladov jednotlivých členov medzirezortného Expertného koordinačného orgánu pre boj so zločinnosťou (Slovenská informačná služba, Generálna prokuratúra Slovenskej republiky, Zbor väzenskej a justičnej stráže, Colné riaditeľstvo Slovenskej republiky, Vojenská polícia, Železničná polícia), Vojenského obranného spravodajstva, Vojenskej spravodajskej služby, Ministerstva spravodlivosti Slovenskej republiky, Ministerstva zahraničných vecí Slovenskej republiky, Ministerstva hospodárstva Slovenskej republiky, Ministerstva školstva Slovenskej republiky, Ministerstva práce, sociálnych vecí a rodiny Slovenskej republiky a Štatistického úradu Slovenskej republiky, 

Od roku 1999, keď bol uznesením vlády Slovenskej republiky č. 485/1999 schválený Komplexný program boja so zločinnosťou, ktorý bol v roku 2003 aktualizovaný, predstavuje predkladaná správa už šiesty odpočet plnenia úloh.

Aktualizovaný Komplexný program boja so zločinnosťou je významným programovým dokumentom, ktorý reaguje na potrebu riešiť problematiku kriminality v spoločnosti predovšetkým tým, že ukladá jednotlivým ministerstvám a ostatným ústredným orgánom štátnej správy Slovenskej republiky zainteresovaným na boji so zločinnosťou konkrétne úlohy.

Predkladané vyhodnotenie plnenia úloh nie je vyčerpávajúcim výpočtom činností realizovaných v oblasti boja so zločinnosťou. Ministerstvá a ostatné ústredné orgány štátnej správy Slovenskej republiky plnia v priebehu roka mnoho ďalších úloh, ktoré vyplývajú z aktuálneho vývoja bezpečnostnej situácie, ako aj z ďalších programových dokumentov vzťahujúcich sa na potlačovanie jednotlivých  konkrétnych druhov trestnej činnosti.

Plnenie úloh aktualizovaného Komplexného programu boja so zločinnosťou je v mnohých prípadoch priamo závislé od dostatku finančných prostriedkov. Z toho dôvodu musí byť neustále prehodnocované efektívne stanovenie priorít v boji so zločinnosťou v závislosti od vývoja bezpečnostnej situácie na Slovensku. Úlohy, ktoré neboli zrealizované a potreba ich splnenia pretrváva, stávajú sa obsahom vnútorných plánovacích dokumentov jednotlivých ministerstiev a ústredných orgánov štátnej správy a ich uskutočňovanie prechádza do ďalšieho obdobia v závislosti od získania potrebných financií. V dôsledku dynamiky vývoja organizácie činností a vnútorných štruktúr ministerstiev a ústredných orgánov štátnej správy Slovenskej republiky nebolo vždy efektívne a účelné spracovávať materiály legislatívnej, technickej, príp. metodickej povahy, ak bolo vopred jasné, že uvedený stav bude v najbližšom období zmenený. Z toho dôvodu nebol termín splnenia pri niektorých úlohách dodržaný. Aktualizovaný Komplexný program boja so zločinnosťou obsahuje spolu 97 úloh. V roku 2004 bolo plnených 38 úloh s termínmi splnenia v priebehu roku 2004 alebo trvale. Z toho bolo splnených 29 úloh, splnených čiastočne bolo 8 úloh, nesplnená z vyššie uvedených dôvodov bola 1 úloha. 

Úlohy aktualizovaného Komplexného programu boja so zločinnosťou s termínom plnenia v roku 2004 alebo trvale a ich plnenie

1.	V oblasti legislatívy

1.1.	Pripraviť nové zákony, resp. novely zákonov

1.1.1.	pokračovať na dokončení legislatívneho procesu rekodifikácie trestnoprávnych kódexov tak, aby boli implementované ustanovenia medzinárodných trestnoprávnych dohovorov, ku ktorým Slovenská republika pristúpila a záväzkov vyplývajúcich pre Slovensku republiku z medzinárodných zmlúv a dohôd, s cieľom zosúladiť trestné zákonodarstvo Slovenskej republiky s acquis Európskej únie,  
T: do 30. 9. 2004				        	          	          Z: MS SR, MV SR, GP SR
Plnenie: Úloha bola splnená čiastočne. Proces trestnej rekodifikácie s atribútmi akcentovanými v znení predmetnej úlohy bol na úrovni vlády zavŕšený schválením návrhov trestného zákona a trestného poriadku vládou Slovenskej republiky v apríli, resp. máji 2004. Vládny návrh Trestného zákona minister spravodlivosti Slovenskej republiky vo februári 2005 stiahol z rokovania Národnej rady Slovenskej republiky z dôvodu schválenia takých pozmeňujúcich návrhov v druhom čítaní, ktoré značným spôsobom oslabovali legislatívne predpoklady pre účinný boj s organizovaným zločinom, pričom v prípade schválenia vládneho návrhu Trestného zákona by boli porušené aj záväzky vyplývajúce z medzinárodných zmlúv a práva ES/EÚ. Po späťvzatí vláda Slovenskej republiky vo februári 2005 opätovne schválila návrh Trestného zákona v znení, v ktorom sú zapracované len také pozmeňujúce návrhy, ktoré nemenia koncepciu zákona, nevstupujú do záväzkov vyplývajúcich z medzinárodných zmlúv a práva ES/EÚ a vytvárajú potrebné legislatívne predpoklady pre účinný boj s organizovaným zločinom. Oba návrhy zákonov by mali byť predmetom rokovania pléna Národnej rady Slovenskej republiky v máji 2005.

1.1.3.	vytvoriť legislatívne predpoklady na zriadenie samostatného “Národného koordinačného centra pre boj so zločinnosťou”, ktoré bude mať charakter centrálneho národného kontaktného pracoviska na výmenu informácií o konkrétnych vyšetrovaných prípadoch trestnej činnosti; analytický a informačný priestor Národného koordinačného centra pre boj so zločinnosťou budú využívať a do neho prispievať všetky bezpečnostné zložky pôsobiace v Slovenskej republike v boji proti organizovanému zločinu (spravodajské, operatívne, trestnoprocesné),
T: do 31. 12. 2004			           	           Z: MV SR, SIS, MO SR, MF SR, GP SR
Plnenie: Úloha bola splnená čiastočne. Vláda Slovenskej republiky svojím uznesením č. 6 zo 14. januára 2004 schválila projekt budovania národného koordinačného centra pre boj so zločinnosťou a zároveň uložila ministrovi vnútra Slovenskej republiky predložiť na rokovanie vlády Slovenskej republiky návrh zákona o spracúvaní kriminálnych informácií v boji so zločinnosťou do 30. apríla 2004. V dôsledku spätosti návrhu zákona s pripravovanou rekodifikáciou trestných kódexov bol na základe odporúčania medzirezortného Expertného koordinačného orgánu pre boj so zločinnosťou predĺžený termín jeho predloženia na rokovanie vlády Slovenskej republiky do 30 dní od prijatia rekodifikovaného trestného zákona. Predbežný návrh zákona bol spracovaný a prebehlo k nemu niekoľko stretnutí aj so zástupcami iných dotknutých orgánov štátnej správy, ktoré sa podieľajú na boji so zločinom, s cieľom zapracovania pripomienok a odstránenia rozporov. 

1.1.8.	v návrhu nového zákona o Slovenskej informačnej službe presadzovať nástroje, ktoré umožnia efektívne odhaľovať a dokumentovať protispoločenskú činnosť zločineckých skupín a účinne pôsobiť proti terorizmu už v štádiu, keď je jeho trestný postih ešte fakticky nemožný,
T: do 31. 12. 2004	               			                      	      		         Z: SIS
Plnenie: Úloha bola splnená. V roku 2004, v súlade s uznesením Bezpečnostnej rady Slovenskej republiky č. 17/2003, Ministerstvo obrany Slovenskej republiky za účasti zástupcov Slovenskej informačnej služby vypracovalo návrh zákona o Slovenskej informačnej službe, Vojenskom obrannom spravodajstve a Vojenskej spravodajskej službe a o zmene a doplnení niektorých zákonov (zákon o spravodajských službách). Znenie návrhu zákona odsúhlasené ministrom obrany Slovenskej republiky a riaditeľom Slovenskej  informačnej služby je v súčasnosti na Ministerstve obrany Slovenskej republiky a je pripravené na postúpenie do ďalšieho legislatívneho procesu, ktoré vykoná minister obrany Slovenskej republiky.

1.1.9.	vytvoriť legislatívne podmienky na ochranu sudcov, prokurátorov, pracovníkov bezpečnostných a justičných orgánov a spolupracujúcich osôb podieľajúcich sa na boji proti organizovanej kriminalite tak, aby inštitúty tejto ochrany mohli byť použité i mimo trestného konania,
T: do 31. 12. 2004				           	        Z: MV SR, MS SR, GP SR, MF SR
Plnenie: Úloha bola splnená. Legislatívne podmienky na ochranu uvedených osôb boli vytvorené prijatím zákona č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov v znení zákona č. 267/2004 Z. z., ktorý doplnil príslušné osobitné zákony (zákon č. 335/1991 Zb. o súdoch a sudcoch v znení neskorších predpisov a zákon č. 153/2001 Z. z. o prokuratúre.) o ustanovenia oprávňujúce vymedzenému okruhu osôb v odôvodnených prípadoch poskytovať na základe rozhodnutia ministra vnútra Slovenskej republiky ochranu Policajným zborom. Možnosť zabezpečenia ochrany sudcov vyplýva aj z ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov.

1.1.11.	vytvoriť legislatívne a materiálno-technické podmienky na prepojenie relevantných registrov a na priamy prístup do nich, ako aj na prístup k ďalším informáciám (napr. k finančným, majetkovým, daňovým a bankovým informáciám) pre všetky štátne orgány zapojené do boja proti organizovanému zločinu ako súčasť budovania nového bezpečnostného informačného manažmentu,
T: do 31.12. 2004		        	        Z: MV SR, MS SR, GP SR, MF SR, SIS, MO SR
Plnenie: Úloha bola splnená čiastočne. Uznesením vlády Slovenskej republiky č. 334/2004 bol schválený materiál „Návrh projektu na prepojenie relevantných registrov a na priamy prístup do nich pre všetky kľúčové štátne orgány zapojené do boja proti organizovanému zločinu“. V roku 2004 boli vykonané potrebné legislatívne zmeny v príslušných právnych predpisoch a prebiehali práce na zabezpečenie finančných prostriedkov potrebných na technickú realizáciu projektu. V nasledujúcom období sa pristúpi k plneniu úloh vyplývajúcich z projektu podľa schváleného harmonogramu (realizácia technickej časti projektu do konca roku 2005 a vykonanie skúšobnej prevádzky systému do 30. 6. 2006). V oblasti materiálno-technického zabezpečenia boli vytvorené podmienky na elektronické prepojenie relevantných registrov a prístupov do nich (v testovaní) v rámci orgánov činných v trestnom konaní (Ministerstvo vnútra Slovenskej republiky, Generálna prokuratúra Slovenskej republiky, Ministerstvo spravodlivosti Slovenskej republiky). Do konca roku 2004 boli do testovacej prevádzky nasadené prístupy z nasledujúcich  registrov: register obyvateľstva, register trestov, centrálny register Generálnej prokuratúry Slovenskej republiky, register odsúdených.

1.1.13.	zabezpečiť vypracovanie a predloženie návrhu zákona o preukazovaní pôvodu majetku a v tejto súvislosti vytvoriť legislatívne predpoklady, ktoré umožnia prokurátorovi, aby v prípade podozrenia, že majetok pochádza z nelegálnych zdrojov, mohol civilnou žalobou žiadať súd, aby rozhodol, že takýto majetok pripadne štátu so súčasným zakotvením tzv. obráteného dôkazného bremena, ktoré by musel znášať vlastník takéhoto majetku,
T: do 30. 6. 2004							             Z: MS SR, GP SR
Plnenie: Úloha bola splnená čiastočne. Ministerstvo spravodlivosti Slovenskej republiky vypracovalo návrh zákona o opatreniach voči osobám, ktoré nadobudli majetok z nelegálnych príjmov, ktorý bol predložený na rokovanie Národnej rady Slovenskej republiky (parlamentná tlač 416). Tento vládny návrh zákona bol stiahnutý z rokovania Národnej rady Slovenskej republiky dňa 22. 1. 2004 a bol opätovne predložený na rokovanie vlády Slovenskej republiky 14. 4. 2004. Vláda Slovenskej republiky o návrhu zákona rokovala 21. 4. 2004 a prerušila rokovanie o tomto bode programu.

1.1.16.	v návrhu novely zákona o Zbore väzenskej a justičnej stráže definovať zbor ako bezpečnostný, s rozšírením právomocí pri ochrane verejného poriadku v objektoch súdov (a v ich okolí), v blízkosti ústavov na výkon väzby  a ústavov na výkon trestu odňatia slobody a pri eskortách obvinených a odsúdených. Precíznejšie upraviť použitie ochrannej kukly príslušníkom zboru a doplniť o oprávnenie na držanie vzoriek výbušnín pre účely výcviku služobných psov,
T: do 30. 9. 2004						         	                  	   Z: MS SR
Plnenie: Úloha bola splnená. Prijatím zákona č. 537/2004 Z. z., ktorým sa mení a dopĺňa zákon č. 4/2001 Z. z. o Zbore väzenskej a justičnej stráže v znení neskorších predpisov a ktorým sa mení Trestný poriadok, bola úloha v plnom rozsahu splnená.

1.3.	Úlohy vyplývajúce zo Správy z porovnania legislatívy Európskej únie s legislatívou Slovenskej republiky a z výsledkov bilaterálneho screeningu

1.3.2.	zabezpečiť realizáciu inštitútov upravených v zákone č. 367/2000 Z. z. o ochrane pred legalizáciou príjmov z trestnej činnosti  a o zmene a doplnení niektorých zákonov v znení zákona č. 445/2002 Z .z., 
T: trvale   							                         	   Z: MV SR
Plnenie: Úloha sa plní priebežne. Predmetná úloha je realizovaná činnosťou spravodajskej jednotky finančnej polície, ktorá v roku 2004 vykonala 69 kontrol povinných osôb v zmysle zákona č. 367/2000 Z. z. o ochrane pred legalizáciou príjmov z trestnej činnosti a uložila pokuty v celkovej sume 2,4 milióna Sk,-. V hodnotenom roku bolo prijatých 738 hlásení o neobvyklých obchodných operáciách, pričom okrem týchto hlásení sa preverovalo aj 188 hlásení o neobvyklých obchodných transakciách z roku 2003. Ďalšou formou realizácie predmetného zákona v praxi je zasielanie podnetov na začatie trestného stíhania z dôvodu podozrenia z páchania závažnej ekonomickej trestnej činnosti, zasielanie podnetov na začatie daňového konania, podávanie podnetov na odobratie oprávnenia na podnikateľskú činnosť, alebo inú samostatnú zárobkovú činnosť povinnej osobe v zmysle zákona č. 367/2000 Z. z. o ochrane pred legalizáciou príjmov z trestnej činnosti.

1.4.3.	Zabezpečiť implementáciu acquis communautaire a dokumentov OSN

1.4.1.	rezolúcia Rady z 29. 11. 1996 ohľadne opatrení na riešenie problému drogovej turistiky v rámci Európskej únie,
T: do 31. 12. 2004 							              	   Z: MV SR
Plnenie: Úloha bola splnená. V rámci plnenia úloh jednotlivými útvarmi Policajného zboru v súvislosti s bojom s trestnou činnosťou (vrátane drogovej turistiky) sa využívajú opatrenia vyplývajúce z bilaterálnych dohôd o policajnej spolupráci Ministerstva vnútra Slovenskej republiky s okolitými štátmi, ktoré zaručujú rýchlu výmenu informácií aj prostredníctvom existujúcich kanálov na rôznych regionálnych úrovniach. V priebehu roka bolo vykonávané monitorovanie a analyzovanie získaných informácií, v ktorých rámci sa nepotvrdila trestná činnosť súvisiaca s drogovou turistikou na našom území a z toho dôvodu neboli prijímané opatrenia v zmysle uvedenej rezolúcie. O drogovej turistike možno do určitej miery hovoriť v súvislosti s prepravovaním malých množstiev drog medzi Slovenskou republikou a Rakúskou republikou, tzv. „Ameisenhandel“. V rámci „Bezpečnostného partnerstva medzi Slovenskou republikou a Rakúskou republikou boli v roku 2004 počas bilaterálneho rokovania prehodnotené jednotlivé aspekty drogovej scény v obidvoch krajinách a boli navrhnuté vzájomné výmenné stáže pracovníkov protidrogových služieb obidvoch krajín.

2.	V oblasti inštitucionálnej

2.2.	dokončiť a zabezpečiť plnú prevádzku projektu Súdny manažment na okresných súdoch, krajských súdoch a na Najvyššom súde Slovenskej republiky, ktorý je založený na zmene organizácie práce súdu s cieľom odbremeniť sudcu od administratívnej práce,
	T: do 31. 12. 2004								   	   Z: MS SR
Plnenie: Úloha bola splnená. Projekt Súdny manažment, modul podateľňa (náhodné generovanie sudcov, resp. senátov) bol nasadený na všetky okresné a krajské súdy a na Najvyšší súd. V rámci okresných a krajských súdov sú nasadené aj civilné a obchodné agendy, prvostupňové aj odvolacie (skúšobná prevádzka). Od októbra 2004 sa začal aj rollout aplikácie STA zabezpečujúcej výmenu informácií medzi orgánmi činnými v trestnom konaní a vedenie trestných registrov na súdoch. Táto aplikácia  je momentálne nasadená na 12 okresných súdoch s tým, že v priebehu roku 2005 bude kompletne nasadená na všetky okresné aj krajské súdy.

2.4.	dobudovať Justičnú akadémiu Slovenska, ktorá bude zodpovedať požiadavkám modernej vzdelávacej inštitúcie pre sudcov, prokurátorov, justičných a právnych čakateľov a zamestnancov súdu,
T: do 30. 6. 2004							             Z: MS SR, GP SR
Plnenie: Úloha bola splnená. Justičná akadémia bola zriadená zákonom č. 548/2003 Z. z. o Justičnej akadémii a o zmene a doplnení niektorých zákonov, ako vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva vzdelávanie justičných čakateľov na súdoch, právnych čakateľov na prokuratúre, sudcov, prokurátorov a súdnych úradníkov (súdnych tajomníkov, vyšších súdnych úradníkov a probačných a mediačných úradníkov). 

2.9.	dobudovať v rezorte Ministerstva vnútra Slovenskej republiky pracoviská odboru šifrovej ochrany informácií v oblasti materiálno-technického, priestorového a personálneho zabezpečenia. Líniovým riadením docieliť racionalizáciu šifrovej služby, optimalizovať štruktúry šifrových orgánov, tak aby zodpovedali požiadavkám na zabezpečenie šifrovej ochrany informácií v rezorte Ministerstva vnútra Slovenskej republiky, smerujúce k efektívnejšiemu a pružnejšiemu využívaniu prostriedkov šifrovej ochrany informácií a tým prispôsobenie sa trendom Európskej únie pri zabezpečovaní bezpečnej výmeny informácií,
T: do 30. 12. 2004								   	   Z: MV SR
Plnenie: Úloha bola splnená. Pracoviská odboru šifrovej ochrany informácií boli vybudované na krajských riaditeľstvách Policajného zboru, na ktorých sa nachádzajú pracovníci poverení vykonávať túto činnosť. Na pracoviskách Bratislava, Banská Bystrica a Košice sú vytvorené pracoviská s nepretržitou 24-hodinovou službou. Pre efektívne využívanie prostriedkov šifrovej ochrany informácií a pre ich prispôsobovanie sa trendom Európskej únie sa začalo s budovaním pracoviska centrálnej autority pre elektronický podpis. Ministerstvo vnútra Slovenskej republiky sa taktiež podieľalo na certifikovaní a sprevádzkovaní zariadení zabezpečujúcich utajené spojenie medzi krajinami Európskej únie a Slovenskou republikou. 

2.14.	eliminovať korupciu príslušníkov Zboru väzenskej a justičnej stráže realizovaním Programu boja proti korupcii,
T: trvale									   	   Z: MS SR
Plnenie: Úloha sa plní priebežne. S cieľom vytvorenia antikorupčného prostredia v ústavoch pri spracovaní hodnotení alebo návrhov bol 14. mája 2004 vydaný metodický pokyn na vypracovávanie hodnotenia pre účely rozhodovania o podmienečnom prepustení, na dožiadanie štátneho orgánu v konaní o žiadosti o milosť, pri spracúvaní návrhu na zmenu spôsobu výkonu trestu odňatia slobody alebo pri návrhu na udelenie voľna na opustenie ústavu. Na rokovaní celoslovenskej porady nadriadených Zboru väzenskej a justičnej stráže konanej v dňoch 28. a 29. júna 2004 bola prerokovaná problematika korupcie v podmienkach zboru a  prijatá úloha na zaradenie tejto problematiky do celoživotného vzdelávania príslušníkov zboru v časti „výcvik príslušníkov zboru“.

3.	V oblasti materiálno-technického zabezpečenia

V závislosti od zdrojových finančných možností:

3.5.	dobudovať vybavenie centrály úradu finančnej polície správy kriminálnej a finančnej polície Prezídia Policajného zboru a jednotlivých odborov moderným hardvérovým a softvérovým vybavením s cieľom zabezpečiť rýchlu, spoľahlivú a bezpečnú výmenu informácií na úrovni úradu finančnej polície, ako i prepojenie na iné informačné databázy Policajného zboru a spolupracujúcich ústredných orgánov štátnej správy,
T: do 31. 12. 2004		        	          	          Z: MV SR, MS SR, SIS, MF SR, MO SR
Plnenie: Úloha bola splnená čiastočne. Ku dňu 31. 12. 2003 zanikol úrad finančnej polície správy kriminálnej a finančnej polície a služba finančnej polície bola organizačne začlenená pod úrad boja proti organizovanej kriminalite Prezídia Policajného zboru (ďalej len „úrad“). Úloha bola plnená priebežne počas roka 2004 s ohľadom na možnosti finančného zabezpečenia predmetnej kapitoly v rámci rozpočtu Ministerstva vnútra Slovenskej republiky. V roku 2004 prebehla dodávka hardvérového a softvérového vybavenia (napr. cca 70 kusov PC a inej výpočtovej techniky a softvéru), čo slúžilo ako dovybavenie technického zabezpečenia jednotlivých útvarov v rámci úradu. Na technické zabezpečenie systému bezpečného prenosu a výmeny informácií v rámci jednotlivých útvarov úradu nie sú v súčasnosti vyčlenené dostatočné finančné prostriedky a v súčasnosti je spracovávaný projekt, ktorý by riešil technickú stránku veci a rovnako bol v súlade s požiadavkami na prenos a prácu s utajovanými skutočnosťami. Ministerstvo spravodlivosti sa spolupodieľa na plnení úlohy prostredníctvom poskytovania databázy právnych predpisov a obchodného registra Ministerstvu vnútra Slovenskej republiky.

3.7.	riešiť otázku skvalitňovania bezpečnosti informácií v informačných systémoch Ministerstva vnútra Slovenskej republiky, dobudovať systém organizačných a technických opatrení na ochranu utajovaných skutočností v informačných systémoch a pripraviť na plnenie týchto úloh potrebných odborníkov,
T: do 31. 12. 2004					                                    	   Z: MV SR
Plnenie: Úloha bola splnená. Problematika skvalitňovania bezpečností informácií v informačných systémoch Ministerstva vnútra Slovenskej republiky je základnou úlohou pri návrhu a budovaní informačných systémov v rezorte. Na vytvorenie podmienok na zabezpečenie personálnej bezpečnosti, administratívnej bezpečnosti, bezpečnosti technických prostriedkov, fyzickej bezpečnosti a objektovej bezpečnosti, vyplývajúcich zo zákona č. 215/2004 Z. z. o ochrane utajovaných skutočností bolo vydaných niekoľko interných právnych predpisov. Boli rozpracované otázky týkajúce sa zásad používania technických prostriedkov na prácu s utajovanými skutočnosťami stupňa utajenia vyhradené a dôverné. Vzniknuté legislatívne prostredie vytvorilo predpoklady na konkrétnu realizáciu bezpečnostných opatrení na technických prostriedkoch, ktoré boli čiastočne aplikované v závere roku 2004 nákupom komponentov výpočtovej techniky umožňujúcich certifikáciu 137 ks súprav personálnych počítačov v konfigurácii samostatne stojacich počítačov. Dôraz sa kládol aj na oblasť koordinácie a metodiky riadenia bezpečnostných zamestnancov útvarov ministerstva vrátane zabezpečenia ich odbornej prípravy, kde boli vydané zásadné metodické usmernenia k zákonu č. 215/2004 Z. z. o ochrane utajovaných skutočností a bolo vykonaných 20 metodických zamestnaní.

3.14.	dobudovať vzájomnú informačnú sieť medzi zložkami prokuratúry Slovenskej republiky a jej prepojenie na políciu a súdnictvo,
T: do 31. 12. 2004					         	          Z: GP SR, MS SR, MV SR
Plnenie: Úloha bola splnená čiastočne. V priebehu roka 2004 sa v rámci projektu PHARE „Efektívna výmena dát medzi orgánmi činnými v trestnom konaní“ a ďalších projektov pokračovalo v budovaní vzájomnej informačnej siete medzi zložkami prokuratúry Slovenskej republiky a jej prepojenia na políciu a súdnictvo. Ministerstvo spravodlivosti Slovenskej republiky sa podieľa na zabezpečovaní  plnenia úlohy cez prepojenie súdnej siete JUSNET s vládnou sieťou GOVNET, kde je pripojená i Generálna prokuratúra Slovenskej republiky. V realizácií je projekt LEA, ktorý predstavuje medzirezortnú efektívnu elektronickú výmenu informácií medzi orgánmi činnými v trestnom konaní. V roku 2004 sa riešil projekt LEA II., ktorý je zameraný na vyriešenie šifrovania prenášaných dát z pôvodného projektu LEA.

3.15.	v oblasti zabezpečenia informačných tokov v pôsobnosti Ministerstva obrany Slovenskej republiky u podsystémov vojenského spravodajstva a vojenskej polície dobudovať efektívny, komplexný, integrovaný informačný tok, v ktorom aplikovať informačné technológie kompatibilné s ostatnými informačnými zložkami,
T: 31. 12. 2004							       	        Z: MO SR
Plnenie: Úloha bola splnená čiastočne. Informačný tok v rámci Vojenského obranného spravodajstva a jeho podsystémov je riešený na zodpovedajúcej úrovni. Prepojenie informačných systémov v rámci ostatných informačných zložiek zatiaľ nebolo realizované. Uskutočnili sa stretnutia predstaviteľov týchto zložiek, na ktorých sa navrhli kroky k prepojeniu a zosúladeniu jednotlivých informačných systémov. 

3.16.	v rámci školiacich a výcvikových zariadení vojenského spravodajstva vytvoriť materiálno – technické podmienky na zabezpečenie odbornej prípravy pracovníkov Ministerstva obrany Slovenskej republiky na úseku boja proti zločinnosti a terorizmu,
T: 31. 12. 2004								  	  Z: MO SR
Plnenie: Úloha bola splnená. V školiacich zariadeniach vojenského spravodajstva sú vytvorené materiálno-technické podmienky na zabezpečenie odbornej prípravy pracovníkov Ministerstva obrany Slovenskej republiky na úseku boja proti zločinnosti a terorizmu.

3.17.	v pôsobnosti vojenského spravodajstva vybudovať moderný systém na monitorovanie siete internet a systém na zaznamenávanie a vyhodnocovanie e-mailovej komunikácie,
T: 31. 12. 2004							              	  Z: MO SR    
Plnenie: Úloha nebola splnená. Zdrojové finančné možnosti neumožnili vybudovať uvedený systém. 

3.18.	dobudovať informačné siete vojenského spravodajstva a vojenskej polície moderným hardvérovým a softvérovým vybavením s cieľom zabezpečiť aktuálnu, spoľahlivú a bezpečnú výmenu informácií na úrovni týchto zložiek medzi nimi, s ostatnými bezpečnostnými orgámni a orgánmi štátnej správy, so zahraničnými partnermi, realizovať prepojenie na externé informačné databázy a registre,
T: 31.12.2004								              	  Z: MO SR    
Plnenie: Úloha bola splnená čiastočne. Na konci roku 2004 Vojenská polícia zakúpila analytický notebook, špeciálny analytický softvér a server na prepojenie relevantných databáz, ktoré budú uvedené do prevádzky v priebehu roku 2005. Budovanie informačnej siete v rámci Vojenského obranného spravodajstva sa realizuje v zmysle zabezpečenia a splnenia požiadaviek na bezpečnosť technických prostriedkov a šifrovej ochrany informácií podľa zákona č. 215/2004 Z. z. o ochrane utajovaných skutočností. Zavádzanie potrebného hardvérového a softvérového vybavenia prebieha postupne s ohľadom na finančné a ľudské možnosti. V súčasnosti sú v rámci vojenského spravodajstva vybudované siete šifrovej ochrany informácií slúžiace na bezpečnú výmenu informácií medzi jeho jednotlivými zložkami a dobudováva sa komplexný systém bezpečnosti technických prostriedkov.  

3.19.	zvyšovať kvalitatívnu úroveň šifrovej ochrany informácií v podmienkach vojenského spravodajstva dobudovaním pracoviska správy, kontroly a diagnostiky systémov a prostriedkov šifrovej ochrany informácií, komunikačného a distribučného centra a vykonávať obmenu prostriedkov šifrovej ochrany informácií na báze moderných technológií,
T: 31.12.2004								               	  Z: MO SR    
Plnenie: Úloha bola splnená. Vojenské spravodajstvo disponuje najmodernejšími prostriedkami a technológiami v oblasti šifrovej ochrany informácií. Zodpovední pracovníci vojenského spravodajstva prechádzajú priebežne školeniami na nové prostriedky a systémy šifrovej ochrany informácií.

3.20.	riešiť otázku skvalitňovania bezpečnosti informácií v informačných systémoch vojenského spravodajstva a vojenskej polície, dobudovať systém opatrení na ochranu utajovaných skutočností v informačných systémoch a pripravovať potrebných odborníkov na plnenie úloh,
T: 31.12.2004								  	  	              Z: MO SR    
Plnenie: Úloha bola splnená. Vzhľadom na to, že v máji 2004 bol vydaný zákon č. 215/2004 Z. z. o ochrane utajovaných skutočností, muselo aj vojenské spravodajstvo prispôsobiť svoju bezpečnostnú politiku v oblasti bezpečnosti informácií v informačných systémoch požiadavkám tohto zákona a príslušných vyhlášok. Na prelome rokov 2004 a 2005 sa zavádzajú nové bezpečnostné štandardy práce v informačných systémoch vojenského spravodajstva a to aplikovaním hardvérových a softvérových doplnkov s cieľom zvýšiť úroveň ochrany informácií. Osoby zodpovedné za chod a bezpečnosť informačného systému vojenského spravodajstva prechádzajú príslušnými školeniami za účelom skvalitnenia poskytovaných služieb a zvýšenia bezpečnosti systémov. 

4.	V oblasti personálneho zabezpečenia

4.4.	prostredníctvom rezortného školstva zvyšovať odbornú pripravenosť a jazykovú zdatnosť príslušníkov Policajného zboru s dôrazom na služby zaoberajúce sa bojom s organizovanou kriminalitou s medzinárodným prvkom,
T: trvale							                         	   Z: MV SR
Plnenie: Úloha sa plní priebežne. V oblasti skvalitňovania a transformácie obsahu odborného vzdelávania a prípravy príslušníkov Policajného zboru boli vydané pre pomaturitné kvalifikačné štúdium nové učebné dokumenty pre novovzniknutú špecializáciu hraničná polícia a cudzinecká polícia, ktoré umožňujú lepšie pripraviť policajtov týchto služieb na vstup Slovenskej republiky do Schengenského priestoru. Ďalej boli vydané dočasné učebné dokumenty pre prípravu novoprijatých policajtov bez základnej vojenskej služby, ktoré im umožnia už na začiatku štúdia získať chýbajúce základné vedomosti a zručnosti z poradovej prípravy, pravidiel služobnej zdvorilosti, zdravotnej prípravy a streleckej prípravy. V súvislosti s členstvom Slovenskej republiky v Európskej únii bolo vydané metodické usmernenie na doplnenie učebných osnov predmetu právo o nový tematický celok „Európska únia a jej právo“. Pre pomaturitné zdokonaľovacie štúdium boli vydané: nové učebné dokumenty pre novovzniknuté zameranie justičná polícia a kriminálna polícia, ktoré umožňujú prípravu v špecializáciách skrátené vyšetrovanie, všeobecná kriminalita a ekonomická kriminalita ako aj nové učebné dokumenty pomaturitného zdokonaľovacieho štúdia pre zameranie služby osobitného určenia (platné od 1. 4. 2004). V oblasti jazykového vzdelávania všetci príslušníci Policajného zboru študujúci na stredných odborných školách Policajného zboru v rámci štúdia absolvujú celkom 124 vyučovacích hodín cudzieho jazyka. V rámci ďalšieho vzdelávania boli v priebehu roka 2004 zorganizované štyri jazykové kurzy anglického a nemeckého jazyka pre začiatočníkov aj pokročilých. Jazyková príprava príslušníkov Policajného zboru bola tiež zabezpečovaná v dvoch intenzívnych jazykových kurzoch nemeckého jazyka ako príprava na účasť policajtov v špeciálnom kurze Stredoeurópskej policajnej akadémie.

4.7.	zabezpečiť systematické vzdelávanie pedagógov, budúcich pedagógov a sociálnych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v spolupráci s relevantnými mimovládnymi organizáciami,
T: trvale							    	     Z: MŠ SR, MPSVR SR
Plnenie: Úloha sa plní priebežne. Systematické vzdelávanie budúcich pedagógov realizujú vysoké školy a univerzity v rámci svojich študijných odborov, najmä na pedagogických fakultách. Ďalšie vzdelávanie pedagogických zamestnancov je priebežne zabezpečované najmä metodicko-pedagogickými centrami ako priamoriadenými organizáciami Ministerstva školstva Slovenskej republiky. Tieto centrá v priebehu roka 2004 organizovali rôzne odborno-metodické vzdelávacie akcie zamerané na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Pri zabezpečovaní tohto vzdelávacieho procesu centrá intenzívne spolupracujú s renomovanými mimovládnymi organizáciami ako napr. Nadácia Milana Šimečku, Amnesty International, Občianske združenie Občan a demokracia. V decembri 2004 boli zorganizované dve dvojdňové vzdelávania zamestnancov úradov práce, sociálnych vecí a rodiny Slovenskej republiky so zameraním na význam boja proti všetkým formám diskriminácie a ostatným prejavom intolerancie, na antidiskriminačnú legislatívu Európskej únie a Slovenskej republiky a na program podpory komunitnej sociálnej práce v obciach. Boli zrealizované viaceré cyklické vzdelávacie podujatia v oblasti prevencie sociálnopatologických javov (vrátane prejavov intolerancie), určené i pre zástupcov mimovládnych organizácií a samosprávnych subjektov, z ktorých možno uviesť napr. Výcvik sociálnych poradcov; Komunálny projekt pre rozvoj spolupráce medzi samosprávou, štátnou správou a neštátnymi subjektmi; výcvik sociálnych a lektorských zručností v oblasti predchádzania sociálnej exklúzie, diskriminácie, rasizmu a iných prejavov intolerancie. Problematika predchádzania všetkým formám diskriminácie, rasizmu, xenofóbie a ostatným prejavom intolerancie, rovnako ako problematika prevencie kriminality a inej protispoločenskej činnosti je zaradená taktiež do obsahu akreditovaného špecializovaného vzdelávania zamestnancov miestnej štátnej správy a je súčasťou overovania odbornej spôsobilosti pracovníkov odborov sociálnych vecí orgánov miestnej štátnej správy a zariadení sociálnych služieb. Uvedená problematika bola taktiež zakomponovaná do odbornej prípravy štátnych zamestnancov v dočasnej štátnej službe v odboroch sociálna pomoc, sociálne poistenie a štátna rodinná politika. Pracovníci orgánov miestnej štátnej správy sú o aktuálnych otázkach z oblasti rovnosti príležitostí, kriminality a inej protispoločenskej činnosti informovaní na pravidelných štvrťročných pracovných poradách i v rámci odborných seminárov.

5.	V oblasti spolupráce a súčinnosti

5.2.	pri realizovaní Národného programu boja proti drogám v podmienkach väzenstva spolupracovať s orgánmi riešiacimi drogovú problematiku v Slovenskej republike (Generálny sekretariát a Drogový informačný systém pri Generálnom sekretariáte Výboru ministrov pre drogové závislosti a kontrolu drog) a v krajinách Rady Európy (Groupe Pompidou pri Rade Európy),
T: trvale									   	   Z: MS SR
Plnenie: Úloha sa plní priebežne. V rámci Komplexného programu boja so zločinnosťou sa zdravotnícka služba Zboru väzenskej a justičnej stráže zamerala na riešenie drogovej problematiky v ústavoch na výkon väzby a ústavoch na výkon trestu odňatia slobody, na spoluprácu s organizáciami riešiacimi drogovú problematiku, s Európskym monitorovacím centrom pre drogy a drogovú závislosť a Európskou sieťou drogového servisu vo väzenstve, poradnou komisiou Rady Protidrogového fondu, akčnou medzirezortnou protidrogovou skupinou pri generálnom sekretariáte výboru ministrov pre drogové závislosti a kontrolu drog. Dôsledne boli plnené úlohy vyplývajúce pre zbor z Národného programu boja proti drogám, a to najmä záchyt drogovo závislých osôb, ktoré sú vzaté do výkonu väzby alebo výkonu trestu odňatia slobody, zníženie rizika prieniku drog do väzenských zariadení a liečba drogovo závislých osôb. V roku 2003 bolo zaevidovaných 590 osôb, ktoré pred vzatím do väzenského zariadenia užívali drogy. V I. polroku 2004 bolo 575 osôb vo väzenských zariadeniach vyšetrených na prítomnosť drogy v organizme. Pozitívnych prípadov bolo 53. Prevládalo užitie benzodiazepínu (35) a THC – marihuana (12). Priemerne ročne 350 odsúdených absolvuje súdom nariadenú protialkoholickú alebo protitoxikomanickú liečbu. Dobrovoľnú liečbu absolvuje priemerne ročne 65 - 70 odsúdených.

5.3.	vykonávať prieskumy verejnej mienky v oblasti drogovej kriminality, skrytej ekonomiky a korupcie a poskytovať relevantné štatistické podklady pre zabezpečovanie úloh vyplývajúcich z aktualizovaného Komplexného programu boja so zločinnosťou,
T: trvale								                	    Z: ŠÚ SR
Plnenie: Úloha bola splnená. Ústav pre výskum verejnej mienky realizoval v druhej polovici júna 2004  prieskum verejnej mienky, ktorý bol venovaný tematike skrytej ekonomiky. Zisťoval rozsah  nezdokladovaných platieb za činnosti stavebných remeselníkov, opravárov a ostatných odborníkov, sledoval výdavky domácností na nákup tovarov na trhových miestach bez obdržania potvrdenia o zaplatení a rovnaké výdavky na prenájom bytu a garáže. Zaoberal sa výskytom korupcie a výškou poskytovaných úplatkov, darov, všimného a prepitného v rôznych oblastiach. V roku 2003 využilo niektorú zo sledovaných služieb stavebných remeselníkov bez obdržania potvrdenia 25 % respondentov, čo predstavuje mierny medziročný nárast (v roku 2002 to bolo 23%). Prieskum sledoval okrem stavebných činností aj ďalšie služby, ktoré sú vykonávané „načierno“ a tvoria tak súčasť skrytej ekonomiky. Ide najmä o výdavky za kadernícke, holičské a ostatné osobné služby, inštalatérske práce, opravu a údržbu domácich elektrických spotrebičov, opravu automobilov, šitie odevov na zákazku, prepravu tovarov atď. V období od januára do konca mája 2004 využilo niektorú z týchto služieb bez obdržania potvrdenky polovica opýtaných, čo je frekvencia o 4 percentuálne body vyššia než v roku 2003. Súčasťou skrytej ekonomiky v neformálnom sektore sú aj výdavky obyvateľstva na pokladnicami nezaregistrované nákupy ovocia, zeleniny a kvetov na trhoch. Počas mája 2004 nakupovalo na trhoch ovocie, zeleninu alebo kvety 62 % opýtaných, čo bol o 3 % menší podiel ako v predchádzajúcom období. Mierne sa zmenil aj podiel  zdokladovaných a nezdokladovaných nákupov sa oproti zisťovaniu pred rokom, keď 73 % (teda o 2% menej ako v r. 2003) z  nakupujúcich potvrdilo nákup poľnohospodárskych produktov bez registrácie v pokladni,  a viac ako štvrtina (27%) uviedla, že potvrdenku za nákup dostala. Odhadom ročných výdavkov domácností za poľnohospodárske produkty nakupované bez obdržania potvrdenia je suma  3,78 mld Sk. Okrem tradičných predajov ovocia, zeleniny a kvetov na trhoviskách je stále rozšírené obchodovanie z nepoľnohospodárskymi  tovarmi na burzách a trhoviskách. Na uvedených miestach sa nakupuje najčastejšie odev a obuv, hygienické potreby a potraviny. Aj keď sú burzy a trhy stále využívaným miestom nákupov nepoľnohospodárskeho tovaru, záujem o nákup na nich sa postupne znižuje. Od roku 1998 poklesol o 8 percentuálnych bodov na 60 %. Aj pomer zaregistrovaných a nezaregistrovaných sa postupne zlepšuje. S nezdokladovanou platbou na trhovom mieste sa stretli v období od januára do mája 2004 dve tretiny nakupujúcich (66%), čo predstavuje 11% pokles oproti roku 1997. V holičstvách, kaderníctvach, reštauráciách, pohostinstvách alebo hoteloch dalo v období od marca do mája 2004 prepitné 59 % opýtaných respondentov, čo je nepatrný nárast o jeden percentuálny bod oproti rokom 2003, 2002 a 2001. Poskytovanie úplatkov  v zdravotníctve, v školstve, na polícii, na prokuratúre, na súdoch, a to  vo forme peňažného alebo vecného daru má mierne klesajúcu tendenciu. Od januára  do mája 2004 dala úplatok v týchto odvetviach necelá tretina respondentov (32%). Pri zháňaní zamestnania, prípadne zákazky, pôžičky alebo úveru, ďalej pri privatizácii, na živnostenskom, colnom, daňovom, obecnom úrade a v podobných oblastiach dalo úplatok 14 % oslovených občanov, čo je o jeden percentuálny bod menej ako v roku 2003. Z úplatkov v uvedených oblastiach bolo 9% jednorazových, pričom celkový ročný odhad výdavkov na úplatky v uvedených oblastiach predstavuje 2,86 mld.  Sk. Dlhodobo pretrváva vo verejnosti mienka, že najpotrebnejšie je podplácať a vyhľadávať protekciu  v zdravotníctve, uviedlo to 71% respondentov, čo je rovnaký podiel ako vlani. Korupcia je podľa mienky občanov rozšírená tiež v súdnictve (34%), školstve (31%), pri podnikaní (19%) a v kontakte s políciou (18%).

5.4.	naďalej rozvíjať spoluprácu Železničnej polície s políciami iných štátov, ktoré zabezpečujú ochranu železničnej dopravy na základe medzinárodných zmlúv a v ich rozsahu a s medzinárodnou organizáciou COLPOFER, ktorá sa zaoberá ochranou železničnej dopravy  a prepravy,
T: trvale							                      	         Z: MDPT SR
Plnenie: Úloha sa plní priebežne. Výmena praktických skúseností a informácií z uplatňovania policajných aktivít ozbrojených bezpečnostných zborov zabezpečujúcich ochranu železničnej prepravy v boji proti zločinnosti pravidelne prebiehala na rokovaniach medzinárodnej organizácie COLPOFER, ktorých sa Železničná polícia zúčastňuje ako jeden z jej členov. Výmena skúseností, ako aj ďalšie podmienky vzájomnej spolupráce týkajúcej sa ochrany železničnej dopravy a prepravy boli tiež predmetom rokovania zástupcov Oblastnej správy Železničnej polície Žilina a Polície Českej republiky Správa Severomoravského kraja Ostrava v súvislosti s policajnými opatreniami konanými počas zasadnutia Parlamentného zhromaždenia členských krajín Severoatlantickej aliancie v Bratislave.

5.5.	aktívne zapájať Vojenskú políciu a Vojenskú spravodajskú službu do programov a výmeny skúseností na základe uzatvorených medzinárodných zmlúv a dohovorov,
T: trvale							                         	  Z: MO SR
Plnenie: Úloha sa plní priebežne. Spolupráca Vojenskej polície Ozbrojených síl Slovenskej republiky s vojenskými políciami zahraničných armád bola realizovaná účasťou príslušníkov Vojenskej polície a plnením úloh v programoch Mil-to-Mil, Partnerstvo za mier a CENCOOP. Príslušníci Vojenskej polície sa zúčastnili v roku 2004 odborných kurzov a školení poriadaných NATO :
-	kurz v Oberammergau – 3 príslušníci,
-	kurz v Sonthofene – 3 príslušníci,
-	kurz pre inštruktorov mierových síl v Monterey – 2 príslušníci
-	medzinárodné cvičenie Európskych policajných kapacít v Saint-Estier – 1 príslušník,
-	vojenská konferencia užívateľov vozidiel G-modelu v Rakúsku – 2 príslušníci,
-	medzinárodná konferencia klubu užívateľov Tetrapolu v Belgicku – 2 príslušníci.
Zahraničné aktivity Vojenskej polície boli zamerané na udržiavanie dvojstrannej spolupráce a výmenu skúseností s vojenskou políciou Českej republiky, Poľskej republiky a Talianska. Cieľom bola výmena poznatkov o výcviku a pôsobení jednotiek vojenských polícií v mierových operáciách pod vedením NATO alebo OSN. V súčasnosti príslušníci Vojenskej polície pôsobia v mierových misiách KFOR, UNDOF, UNMEE, UNFICYP, v ktorých vykonávajú policajnú ochranu ako jednotkám Ozbrojených síl Slovenskej republiky (napr. KFOR), tak aj medzinárodným jednotkám zaradených v misiách (napr. UNFICYP). V dňoch 20. - 24. septembra 2004 vykonali príslušníci Vojenskej polície spoločne s jednotkou talianskych karabinierov medzinárodné cvičenie SLOVIT 2004. Cieľom cvičenia bolo zvýšenie interoperability jednotky Vojenskej polície, zjednotenie postupov pri riešení štandardných úloh policajnej praxe s postupmi zaužívanými v NATO.

5.6.	aktívne sa zúčastňovať na akciách usporadúvaných členskými štátmi NATO, po prijatí Slovenskej republiky do NATO plniť úlohy z toho vyplývajúce. Zabezpečiť policajnú ochranu rezortu Ministerstva obrany Slovenskej republiky a policajnú ochranu príslušníkov ozbrojených síl Slovenskej republiky pôsobiacich v mierových silách OSN, najmä v oblasti boja proti prenikaniu organizovaného zločinu a terorizmu. Preventívnou činnosťou Vojenskej polície účinne pôsobiť proti drogovej kriminalite, korupcii a  inej protispoločenskej činnosti a páchania vojenských trestných činov,
T: trvale 							                         	  Z: MO SR
Plnenie: Úloha sa plní priebežne. Vojenská polícia zabezpečuje policajnú ochranu príslušníkov ozbrojených síl Slovenskej republiky pôsobiacich v mierových misiách metodickým riadením činnosti jej príslušníkov a ich odbornou prípravou na výkon funkcií v nasledovných misiách: UNDOF Golanské Výšiny – 3 príslušníci; ISAF Irak -  1 príslušník; KFOR Kosovo – 2 príslušníci; UNFICYP Cyprus – 6 príslušníkov. Príslušníci Vojenskej  polície v roku 2004 vykonali 2867 poriadkových hliadok a 5262 účelových preventívno-bezpečnostných akcií. Dôraz pri vykonávaní účelových preventívno-bezpečnostných akcií bol položený na kontrolu zabezpečenia ochrany majetku štátu v správe ministerstva obrany Slovenskej republiky. V rámci plnenia úloh primárnej prevencie na úseku boja proti terorizmu a ochrany majetku bola kontrolná činnosť zameraná aj na kontrolu oprávnenosti vstupu osôb a techniky do útvarov a zariadení Ozbrojených síl Slovenskej republiky. S cieľom kontroly zabezpečenia ochrany zbraní a munície bolo vykonaných 755 účelových preventívno-bezpečnostných akcií. S cieľom kontroly výkonu dozornej a strážnej služby bolo vykonaných 977 akcií. Dôraz bol položený i na kontrolu dodržiavania rozkazu náčelníka Generálneho štábu č. 1/2002 – o zabezpečení realizácie Národného programu boja proti drogám do roku 2003 s výhľadom do roku 2008 v Ozbrojených silách Slovenskej republiky i na kontrolu dodržiavania rozkazu ministra obrany Slovenskej republiky č. 71/1998 – Ochrana pred zneužívaním alkoholických nápojov a ochranu nefajčiarov v rezorte ministerstva obrany, kde bolo vykonaných 627 akcií. Na kontrolu režimu života vojsk a ochranu práv a chránených práv a záujmov vojakov bolo vykonaných 231 akcií. Vojenská polícia plnila úlohy v boji proti terorizmu v súlade s rozkazom ministra obrany Slovenskej republiky č. 64/1997 „Realizácia preventívnych opatrení na boj proti terorizmu v rezorte ministerstva obrany“ a „Nariadenia na zabezpečenie realizácie preventívnych opatrení boja proti terorizmu v Ozbrojených silách Slovenskej republiky“ č. 50518/1997. Na podmienky Vojenskej polície boli rozpracované a plnené nasledujúce úlohy a opatrenia : 
1)	zabezpečenie vojenskej techniky, zbraní, munície a trhavín proti odcudzeniu a následnému použitiu k teroristickému útoku,
2)	opatrenia na zisťovanie poznatkov o príprave teroristických útokov,
3)	prehodnotenie dôležitých objektov,
4)	sprísnenie kontroly hospodárenia so zbraňami, strelivom a trhavinami a na zamedzenie odcudzenia alebo nelegálneho použitia nespotrebovaného streliva a munície pri streľbách, hádzaní ručných granátov, ostrom trhaní a pod. 
V súčinnosti so Železničnou políciou boli v  254 prípadoch realizované úlohy vyplývajúce z rozkazu náčelníka Generálneho štábu Ozbrojených síl Slovenskej republiky č. 14/1996 o ochrane a sprevádzaní nebezpečného a iného materiálu po železnici Slovenskej republiky. Vojenská polícia v súčinnosti s Inšpekciou ministra obrany Slovenskej republiky a Vojenským obranným spravodajstvom sa bezprostredne podieľa na realizácii úloh vyplývajúcich z Národného programu boja proti korupcii rozpracovaného na podmienky rezortu ministerstva obrany do Akčného plánu boja proti korupcii s platnosťou od 1. 1. 2004. 

5.7.	v súlade so zákonom o vojenskom spravodajstve prehĺbiť a zefektívniť spoluprácu a výmenu informácií so zahraničnými partnermi,
T: 31. 12. 2004								  	  Z: MO SR    
Plnenie: Úloha bola splnená. V oblasti spolupráce a súčinnosti boli úlohy plnené v súlade so zákonom č. 198/1994 Z. z. o Vojenskom spravodajstve v znení neskorších predpisov  a zákonom č. 215/2004 Z. z. o ochrane utajovaných skutočností s dôrazom na prehĺbenie spolupráce a zefektívnenie výmeny informácií s našimi zahraničnými partnermi.

5.8.	v súlade s legislatívnymi zmenami aktualizovať dohody o spolupráci s ostatnými bezpečnostnými zložkami, s presnou špecifikáciou foriem a rozsahu,
T: 31. 12. 2004								  	  Z: MO SR    
Plnenie: Úloha bola splnená. V súčasnosti jednotlivé dohody o spolupráci s ostatnými bezpečnostnými zložkami zodpovedajú platnému právnemu stavu. K ďalšej aktualizácii týchto dohôd môže dôjsť až prijatím nového zákona o spravodajských službách. 

5.9.	uskutočňovať pracovné stretnutia zástupcov prokuratúry Slovenskej republiky so zástupcami Štátneho zastupiteľstva Českej republiky za účelom výmeny poznatkov a skúsenosti postihu rasovo motivovanej trestnej činnosti,
T: trvale							                          	    Z: GP SR
Plnenie: Úloha sa plní priebežne. V priebehu mesiaca október 2004 v rámci dvoch stretnutí so zástupcami Štátneho zastupiteľstva Českej republiky bola venovaná pozornosť aj výmene poznatkov a skúseností postihu rasovo motivovanej trestnej činnosti.

5.10.	prijímať opatrenia na zabezpečenie sústavnej súčinnosti orgánov prokuratúry s mimovládnymi organizáciami zameranými na boj proti rasizmu na úrovni krajov a okresov,
T: trvale							                          	    Z: GP SR
Plnenie: Úloha sa plní priebežne. V nadväznosti na semináre prokurátorov – špecialistov pre rasovo motivovanú trestnú činnosť sa v roku 2004 zdôraznila nutnosť súčinnosti orgánov prokuratúry s mimovládnymi organizáciami zameranými na boj proti rasizmu na úrovni krajov a okresov. Z týchto dôvodov prokuratúra zorganizovala seminár na tému „Uplatňovanie prostriedkov trestného práva v boji proti rasizmu“, ktorý sa uskutočnil dňa 21. septembra 2004. V rámci tohto seminára bola venovaná pozornosť konkrétnym možnostiam spolupráce s mimovládnymi organizáciami.

5.11.	v spolupráci s metodickými centrami, Štátnym pedagogickým ústavom a mimovládnymi organizáciami zabezpečiť k problematike predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie vypracovanie metodických príručiek pre učiteľov základných a stredných škôl,
T: do 30. 6. 2004					                          		   Z: MŠ SR
Plnenie: Úloha bola splnená. Metodicko-pedagogické centrá ako priamoriadené organizácie Ministerstva školstva Slovenskej republiky, mimovládne organizácie a Výskumný ústav detskej psychológie a patopsychológie vydali takmer dvadsať publikácií s tematikou ľudských práv, tolerancie, predchádzania intolerancii a negatívnych etnických postojov.

5.13.	v spolupráci s Centrom poradensko-psychologických služieb pre jednotlivca, pár a rodinu, mimovládnymi organizáciami a ďalšími zainteresovanými subjektmi iniciovať a podporovať realizáciu projektov so zameraním na terénnu sociálnu prácu, prácu s rodinou v krízových životných situáciách, programy pre marginalizované skupiny populácie, obete domáceho násilia, týrané a zneužívané deti, drogovo závislých, páchateľov a obetí trestnej činnosti a pod. na národnej, resp. regionálnej úrovni.
T: trvale								       	       Z: MPSVR SR
Plnenie: Úloha sa plní priebežne. Základné podmienky pre vykonávanie sociálnej práce v prirodzenom sociálnom prostredí občanov, najmä jej terénnych, ambulantných a stacionárnych foriem, ako i dôsledná ochrana práv a právom chránených záujmov sú obsiahnuté v návrhu zákona o sociálno-právnej ochrane detí a o sociálnej kuratele, ktorý vláda Slovenskej republiky schválila dňa 12. 1. 2005. Pripravený bol taktiež projekt teoretickej a praktickej prípravy sociálnych pracovníkov obecných a mestských úradov pod názvom „Program prípravy sociálnych pracovníkov verejnej správy a ochrana maloletých v ťažkostiach“, ktorý sa začal realizovať v spolupráci so Združením miest a obcí Slovenska a agentúrou ARAI Piemont – Taliansko a ktorý je zameraný na prácu s rodinou a deťmi v krízových životných situáciách. Významnú úlohu v oblasti priamej realizácie preventívnych aktivít a programov pre verejnosť, deti a mládež, rizikové a ohrozené skupiny zohrávali i územné pracoviská Centra poradensko-psychologických služieb. V hodnotenom období   sa uskutočnilo viacero aktivít, z ktorých možno uviesť programy: „Ty a ja“ pre rizikové a ohrozené skupiny (neúplné rodiny, rodiny so závislým členom, pre deti v detských domovoch, pre personál detských domovov), ďalej „Osamelí rodičia s deťmi“ a „Zdravá rodina - oáza bezpečia pre deti“, zamerané na prevenciu patológie v neúplných rodinách. Medzi najúspešnejšie a najrozšírenejšie programy  patril preventívny  program „Povedz to priamo“, programy pre detské domovy: „Dnes a zajtra“. Jednou z dôležitých úloh Ministerstva práce, sociálnych vecí a rodiny Slovenskej republiky pri predchádzaní a zabraňovaní príčin a dôsledkov sociálneho vylúčenia bolo vypracovanie Spoločného memoranda o inklúzii, ktoré schválila vláda Slovenskej republiky uznesením č. 1156 zo dňa 2. 12. 2003 a zároveň uložila ministrovi práce, sociálnych vecí a rodiny Slovenskej republiky v spolupráci s ministrami, podpredsedom vlády pre európsku integráciu, ľudské práva a menšiny a predsedami ostatných ústredných orgánov štátnej správy Slovenskej republiky vypracovať návrh Národného akčného plánu sociálnej inklúzie 2004 - 2006. Predmetný materiál bol schválený v júli 2004 a na základe  uznesenia vlády Slovenskej republiky č. 744/2004 bol predložený na Európsku komisiu. Významným nástrojom rozvoja sociálnej práce v rómskych komunitách je „Program sociálnych terénnych pracovníkov“, ktorý nadväzuje na Priority vlády Slovenskej republiky vo vzťahu k rómskym komunitám a na Komplexný rozvojový program rómskych osád. Program sociálnych terénnych pracovníkov pokračoval v roku 2004 vo vybraných 49 obciach a v rámci neho sa vytvorilo 77 pracovných pozícií na príslušných obecných úradoch. Pre roky 2005 - 2007 Ministerstvo práce, sociálnych vecí a rodiny Slovenskej republiky pripravilo „Program podpory rozvoja komunitnej sociálnej práce v obciach“, na ktorý je vyčlenených celkovo 363 mil. Sk. Cieľom programu je pomáhať riešiť problémy jednotlivcov a skupín žijúcich v komunitách ohrozených sociálnou exklúziou prostredníctvom komunitnej práce a ovplyvňovať ich sociálnu situáciu tak, aby boli schopní integrovať sa do spoločnosti a zároveň rozšíriť ich možnosti využívať nástroje aktívnej politiky trhu práce. Ministerstvo práce, sociálnych vecí a rodiny Slovenskej republiky realizuje od roku 2003 projekt „Zriaďovanie stredísk osobnej hygieny“. Tento projekt sa skušobne realizoval  v obciach Hermanovce a Chminianske Jakubovany, kde žijú Rómovia v segregovaných osadách. V rámci rezortu práce, sociálnych vecí a rodiny sa projekt v r. 2004 rozšíril na ďalších 10 obcí. Na tento program bolo na rok 2004 rozpočtovaných 12 mil. Sk a na rok 2005 8 mil. Sk.
		
5.16.	zabezpečiť umožnenie medzinárodných inšpekcií  organizácie OPCW vo výrobných podnikoch na území SR používajúcich sledované chemické látky,
T: trvale									  	  Z: MH SR
Plnenie: Úloha sa plní priebežne. Ministerstvo hospodárstva Slovenskej republiky v úlohe národného orgánu pre kontrolu zákazu chemických zbraní pravidelnými deklaráciami informuje OPCW o výrobných podnikoch na území Slovenskej republiky, ktoré používajú sledované chemické látky. Na základe týchto informácií OPCW vysiela svoje inšpekčné skupiny do vybraných deklarovaných objektov. Na území Slovenskej republiky boli v roku 2004 vykonané dve medzinárodné inšpekcie OPCW. Medzinárodné inšpekcie boli vyhodnotené v záverečných inšpekčných správach, v ktorých sa potvrdili zhody s údajmi, ktoré Slovenská republika deklarovala do OPCW.

6.	V oblasti koordinácie

6.1.	cestou multidisciplinárnych integrovaných skupín odborníkov, zriadených pri medzirezortnom Expertnom koordinačnom orgáne pre boj so zločinnosťou, venovať zvýšenú pozornosť problematike:
-	nelegálnej migrácie a organizovaných foriem nedovoleného prekročenia štátnej hranice,
-	legalizácie príjmov z trestnej činnosti,
-	nedovoleného obchodovania s chránenými druhmi voľne žijúcich živočíchov a voľne rastúcich rastlín.
T: trvale			    	   Z: MV SR, SIS, GP SR, MF SR, MDPT SR, MO SR
Plnenie: Úloha sa plní priebežne. Cestou multidisciplinárnej integrovanej skupiny odborníkov zameranej na elimináciu nelegálnej migrácie a organizovaných foriem nedovoleného prekročenia štátnej hranice sa uskutočnilo stretnutie za účasti zástupcov Policajného zboru, Ozbrojených síl Slovenskej republiky a Colnej správy Slovenskej republiky, ktorého predmetom bola problematika ochrany štátnej hranice s Ukrajinou a zriadenie spoločného operačného centra Policajného zboru a colnej správy v Sobranciach, ktorého činnosť bude spočívať v koordinácii individuálnych a spoločných akcií proti prevádzačom, resp. pašerákom, ktoré vyplynú z operačnej činnosti jednotlivých zložiek. V súvislosti so spoluprácou jednotlivých členov tejto multidisciplinárnej integrovanej skupiny odborníkov zameranej na elimináciu nelegálnej migrácie a organizovaných foriem nedovoleného prekročenia štátnej hranice počas roka 2004, je potrebné vyzdvihnúť kvalitnú spoluprácu Železničnej polície a Policajného zboru pri realizácii konkrétnych prípadov súvisiacich s odhaľovaním a dokumentovaním trestnej činnosti na úseku nelegálnej migrácie a organizovaných foriem nedovoleného prekročenia štátnej hranice. 

Multidisciplinárna integrovaná skupina odborníkov zameraná na elimináciu legalizácie príjmov z trestnej činnosti sa v roku 2004 venovala záverom vyplývajúcim zo správy „Výboru expertov na hodnotenie opatrení ochrany pred legalizáciou príjmov z trestnej činnosti“ z 11. plenárneho zasadania výboru MONEYAL /Štrasburg, 7. - 10. 4. 2003/, na plnenie 25 kritérií FATF po 2. kole hodnotenia Slovenskej republiky v októbri 2001 a úlohy do 3. hodnotenia v novembri 2004. Správa konštatovala značný celkový pokrok Slovenskej republiky pri plnení stanovených kritérií na tomto úseku. Skupina rozdiskutovala vytknuté nedostatky, identifikovala ich príčiny, hľadala riešenia a v rámci plnenia pracovných úloh členmi skupiny deklarovala neustále presadzovanie efektívnych opatrení na plnenie požadovaných kritérií a potlačovanie tohto druhu trestnej činnosti. 

Intenzívna činnosť jednotlivých členov multidisciplinárnej integrovanej skupiny odborníkov zameranej na elimináciu nelegálneho obchodovania s ohrozenými druhmi voľne žijúcich živočíchov a voľne rastúcich rastlín si vynútila vytvorenie špecializovaného tímu zloženého zo zástupcov Prezídia Policajného zboru na zabezpečenie plnenia mimoriadnych úloh v súvislosti s vyšetrovaním a dokumentovaním najzávažnejších prípadov environmentálnej trestnej činnosti. Špecializovaný tím v úzkej spolupráci s vyčlenenými špecialistami Colného kriminálneho útvaru a kompetentnými pracovníkmi Ministerstva životného prostredia Slovenskej republiky realizoval elimináciu medzinárodnej organizovanej skupiny páchateľov, pričom pri tejto akcii boli zaistené jedince ohrozených druhov voľne žijúcich živočíchov, ktorých hodnota je vyčíslená na cca 10 miliónov Sk. Súčasne s realizáciou konkrétnych prípadov bola venovaná pozornosť aj tvorbe legislatívy v tejto oblasti. Najzávažnejšou zmenou bola novela zákona č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov, ktorá implementovala do našej legislatívy niektoré zmeny vyplývajúce z príslušných právnych predpisov Európskej únie. V oblasti spolupráce pri tvorbe príslušných právnych predpisov týkajúcich sa tovaru CITES v rámci Európskej únie sa zástupca skupiny zúčastnil v júni 2004 rokovania v Budapešti, ktoré bolo organizované Európskou komisiou, pričom boli prezentované skúsenosti Slovenskej republiky v tejto oblasti. V súvislosti s činnosťou špecializovaného tímu bola realizovaná intenzívna výmena informácií o podozrivých osobách, najmä s kolegami z Českej republiky, Dánska, Nemeckej spolkovej Republiky, Belgicka, Juhoafrickej republiky a iných krajín. Na základe poznatkov a skúseností získaných pri riešení tejto problematiky bola vedúcim skupiny spracovaná Koncepcia boja proti environmentálnej kriminalite na Slovensku, ktorá obsahuje návrhy opatrení smerujúcich k eliminácii tohto druhu trestnej činnosti. 

6.2.	zabezpečiť prepojenie aktivít v rámci Komplexného programu boja so zločinnosťou s aktivitami obsiahnutými v Národnom programe boja s korupciou, Stratégii prevencie kriminality a Národnom programe boja proti drogám, s cieľom zabránenia duplicitnosti úloh a zefektívnenia komplexného prístupu k problematike boja so zločinnosťou jednotlivých subjektov zabezpečujúcich uvedené národné programy,
T: trvale	Z:	medzirezortný Expertný koordinačný orgán pre boj so zločinnosťou, Rada vlády SR pre prevenciu kriminality, Odbor boja proti korupcii Úradu vlády SR, Výbor ministrov pre drogové závislosti a kontrolu drog
Plnenie: Úloha sa plní priebežne. V rámci rozpracovania konkrétnych úloh obsiahnutých v predmetných strategických materiáloch na podmienky príslušných rezortov si tieto subjekty koordinujú svoje vnútorné aktivity a činnosti smerujúce k zaisteniu ich efektívneho splnenia. Prepojenosť postupov jednotlivých subjektov v boji so zločinnosťou je zabezpečovaná prostredníctvom činnosti medzirezortného Expertného koordinačného orgánu pre boj so zločinnosťou, kde členmi tohto orgánu sú vrcholoví predstavitelia rezortov účastných na potlačovaní kriminality. Zabraňovanie duplicitnosti úloh a zefektívňovanie komplexného prístupu k problematike boja so zločinnosťou je realizované aj prostredníctvom  multidisciplinárnych integrovaných skupín odborníkov, ktoré sa vo svojej činnosti zaoberajú aj výmennou informácií pri príprave plánovacích strategických materiálov v oblasti boja so zločinnosťou.